РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/227-16

12. октобар 2016. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 12. ОКТОБРА 2016. ГОДИНЕ

Седница је почела у 9,09 часова.

Седницом је председавао Ђорђе Комленски, председник Одбора.

Седници су присуствовали чланови Одбора: Весна Николић–Вукајловић, Бајро Гегић, Крсто Јањушевић, Јелена Жарић-Ковачевић, Зоран Красић, Александра Мајкић, Весна Марковић, Балинт Пастор, Петар Петровић, Мирољуб Станковић, Србислав Филиповић и Дејан Шулкић.

Седници нису присуствовали чланови Одбора: Саша Радуловић, Звонимир Стевић, Бојан Торбица и Гордана Чомић, као ни њихови заменици.

Седници су присуствовали: Весна Мандић, вршилац дужности помоћника министра просвете, науке и технолошког развоја, Предраг Ивановић, вршилац дужности помоћника директора Управе за јавни дуг министарства финансија, Драгана Ратковић, шеф групе за програмске и пројектне зајмове Управе за јавни дуг министарства финансија и Саша Стојановић, помоћник министра грађевинарства, саобраћаја и инфраструктуре.

Пре преласка на дневни ред председник Одбора, Ђорђе Комленски, обавестио је чланове Одбора о састанку који је на иницијативу Донателе Феранти, председника Одбора за правосуђе италијанског посланичког дома, одржан у уторак 11. oктобра 2016 . Такође је информисао чланове Одбора о теми разговора која се тицала размене искуства у уставним реформама и реформи правосуђа, као и да је госпођа Феранти упутила усмени позив за посету италијанском парламенту.

На предлог председника Одбора, већином гласова (са десет гласова за и троје није гласало) је усвојен предложен дневни ред

Д н е в н и р е д

1. Разматрање Предлога закона о изменама и допунама Закона о високом образовању, који је поднела Влада;

2. Разматрање Предлога закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг-Бољковци, Бољковци-Таково и Таково-Прељина аутопута Е-763 у Републици Србији од 2. фебруара 2012. године, који је поднела Влада.

Прва тачка дневног реда. Разматрање Предлога закона о изменама и допунама Закона о високом образовању, који је поднела Влада.

У дискусији по овој тачки дневног реда учествовала је Весна Мандић, вршилац дужности помоћника министра просвете, науке и технолошког развоја, као представник предлагача која је образложила Предлог закона.

Одбор је размотрио Предлог закона о изменама и допунама Закона о високом образовању, који је поднела Влада, у начелу и сматра да је Предлог закона у складу са Уставом и правним системом Републике Србије.

Одбор је ову одлуку донео већином гласова (са 11 гласова за и двоје није гласало).

За известиоца Одбора на седници Народне скупштине одређен је председник Одбора.

Друга тачка дневног реда. Разматрање Предлога закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг-Бољковци, Бољковци-Таково и Таково-Прељина аутопута Е-763 у Републици Србији од 2. фебруара 2012. године, који је поднела Влада.

Одбор је размотрио Предлог закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг-Бољковци, Бољковци-Таково и Таково-Прељина аутопута Е-763 у Републици Србији од 2. фебруара 2012. године , који је поднела Влада, у начелу и сматра да је Предлог закона у складу са Уставом и правним системом Републике Србије.

Одбор је ову одлуку донео већином гласова (са десет гласова за и двоје није гласало).

За известиоца Одбора на седници Народне скупштине одређен је председник Одбора.

Седница је завршена у 09,15 часова.

Саставни део овог записника чине стенографске белешке.

СЕКРЕТАР ПРЕДСЕДНИК

др Радоје Церовић Ђорђе Комленски